0.2.8.3.

Razdoblja hlađenja se primjenjuju na sljedeće članove osoblja: (a) članovi osoblja koji su za vrijeme svojeg zaposlenja u ESB-u sudjelovali u nadzornim aktivnostima najmanje šest mjeseci, mogu početi raditi za: (1) kreditnu instituciju u čijem su nadzoru neposredno sudjelovali nakon proteka: i. jedne godine, ako su u platnom razredu I ili višem (što se u iznimnim okolnostima može povećati na dvije godine u skladu s člankom 0.2.8.7.); ii. šest mjeseci, ako su u platnim razredima od F/G do H od datuma prestanka njihova neposrednog sudjelovanja u nadzoru kreditne institucije; (2) neposrednog konkurenta takve kreditne institucije nakon proteka: i. šest mjeseci, ako su u platnom razredu I ili višem; ii. tri mjeseca, ako su u platnim razredima od F/G do H od datuma prestanka njihova neposrednog sudjelovanja u nadzoru kreditne institucije; (b) članovi osoblja u platnom razredu I ili višem koji su radili u glavnoj upravi Ekonomska analiza, glavnoj upravi Istraživanje, glavnoj upravi Makrobonitetna politika i financijska stabilnost, glavnoj upravi Tržišne operacije, upravi Upravljanje rizicima, glavnoj upravi Međunarodni i europski odnosi, Predstavništvu ESB-a u Washingtonu, glavnoj upravi Tajništvo (osim odjela Upravljanje dokumentima), Savjetu Izvršnog odbora, glavnoj upravi Pravni poslovi, glavnim upravama Mikrobonitetni nadzor od I do IV ili u Tajništvu Nadzornog odbora najmanje šest mjeseci, mogu početi raditi za financijsko društvo osnovano u Uniji samo nakon proteka tri mjeseca od datuma prestanka njihova rada u tim poslovnim područjima; (c) članovi osoblja u platnom razredu K ili višem koji su radili u nekom drugom poslovnom području ESB-a najmanje šest mjeseci mogu početi raditi za financijsko društvo osnovano u Uniji tek nakon proteka tri mjeseca od datuma prestanka njihova rada u tim poslovnim područjima; (d) članovi osoblja u platnom razredu I ili višem koji su se za vrijeme zaposlenja u ESB-u bavili nadzorom platnih sustava najmanje šest mjeseci, mogu početi raditi za subjekt u čijem su nadzoru neposredno sudjelovali tek nakon proteka šest mjeseci od datuma prestanka njihova neposrednog sudjelovanja u nadzoru tog subjekta; (e) članovi osoblja u platnom razredu I ili višem koji su za vrijeme zaposlenja u ESB-u neposredno sudjelovali u izboru dobavljača ili upravljanju ugovorom s dobavljačem, mogu početi raditi za tog dobavljača tek nakon proteka: (1) šest mjeseci ako ukupna vrijednost ugovora s tim dobavljačem iznosi više od 200 000 eura, ali manje od 1 milijun eura; (2) jedne godine ako ukupna vrijednost ugovora s tim dobavljačem iznosi 1 milijun eura ili više od dana prestanka njihova sudjelovanja; (f) članovi osoblja u platnom razredu I ili višem mogu se nakon njihova zaposlenja u ESB-u baviti lobiranjem i zastupanjem interesa u odnosu na ESB u pogledu pitanja za koja su bili odgovorni tijekom njihovog zaposlenja u ESB-u, tek nakon proteka šest mjeseci od datuma prestanka njihovih odgovornosti za ta pitanja; (g) članovi osoblja u platnom razredu I. ili višem koji su za vrijeme zaposlenja u ESB-u bili neposredno uključeni u spor ili ozbiljno konfliktan odnos s drugim subjektom, mogu početi raditi za takav subjekt ili svaku drugu stranu koja djeluje u ime tog subjekta tek nakon proteka šest mjeseci od datuma prestanka njihova neposrednog sudjelovanja.